Broj: 711-I-2881-M-215/23-02-24

Zagreb, 15. prosinca 2023.

**JAKOV VETMA**

Općinski načelnik Općine Klis

**Predmet: mišljenje na zahtjev obveznika Jakova Vetme,**

- daje se

Povjerenstvo za odlučivanje o sukobu interesa (dalje: Povjerenstvo) dana 04. prosinca 2023. pod brojem 711-U-8336-M-215/23-01-28 zaprimilo je zahtjev za davanjem mišljenja koji je podnio obveznik Jakov Vetma, općinski načelnik Općine Klis.

U podnesenom zahtjevu obveznik navodi da je kao općinski načelnik Općine Klis dana 13. listopada 2023. godine sukladno članku 44. Statuta Općine Klis („Službeni vjesnik“ Općine Klis, broj 6/19, 4/20, 1/21 i 7/23) objavio Zaključak o raspisivanju javnog natječaja za dodjelu novčanih potpora studentima i učenicima s područja Općine Klis za akademsku 2023./2024. godinu. Ujedno navodi da je u otvorenom roku pristigla i prijava za stipendiranje od strane osobe koja je vijećnik Općinskog vijeća Općine Klis, a koja ispunjava uvjete Pravilnika o uvjetima i načinu stipendiranja učenika i studenata Općine Klis te stoga postavlja upit može li vijećnik, koji ostvaruje mjesečnu novčanu naknadu za svoj rad u vijeću, primati i mjesečnu studentsku stipendiju Općine Klis.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 34. sjednici održanoj 15. prosinca 2023. godine, obvezniku daje mišljenje, kako slijedi.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije.

Slijedom navedenog, Povjerenstvo ukazuje obvezniku kako članovi predstavničkog tijela jedinica lokalne i područne (regionalne) samouprave nisu obveznici ZSSI-a, slijedom čega Povjerenstvo nije nadležno davati odgovore u pravcu smije li općinski vijećnik koji ostvaruje mjesečnu novčanu naknadu za svoj rad u vijeću, primati i mjesečnu studentsku stipendiju. Naime, sukladno naprijed citiranoj zakonskoj odredbi, predstavnička tijela jedinica lokalne i područne (regionalne) samouprave dužna su donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa pa se stoga prava i obveze, odnosno u konkretnoj situaciji dopuštenost postupanja člana Općinskog vijeća kada je ujedno kandidat za dodjelu stipendije tumače na način kako je propisano navedenim aktom.

Stoga je Povjerenstvo dalo mišljenje kako je naprijed i navedeno.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Jakov Vetma, elektroničkom dostavom
2. Objava na internetskoj stranici Povjerenstva
3. Pismohrana